ओडिशा के पुरी में दो परिवारों के बीच हिंसक झड़प में दो की मौत, 10 घायल
ओडिशा के पुरी जिले के एक गांव में रविवार को दो परिवारों के बीच झड़प में दो लोगों की मौत हो गई और दस अन्य घायल हो गए। पुलिस ने बताया कि यह घटना ब्रह्मगिरि थाना क्षेत्र के दिमिरिसेना गांव में हुई।
पुरी: ओडिशा के पुरी जिले के एक गांव में रविवार को दो परिवारों के बीच झड़प में दो लोगों की मौत हो गई और दस अन्य घायल हो गए। पुलिस ने बताया कि यह घटना ब्रह्मगिरि थाना क्षेत्र के दिमिरिसेना गांव में हुई। इलाके में पानी की पाइप लाइन बिछाने को लेकर दो परिवारों के बीच कहासुनी हो गई, जिसके बाद उनके बीच हिंसक झड़प हो गई। पुरी सदर के उप-संभागीय पुलिस अधिकारी (एसडीपीओ) के सी मुंड ने कहा कि दोनों परिवारों के सदस्यों ने एक-दूसरे पर कुल्हाड़ी समेत धारदार हथियारों से हमला किया, जिसमें दो लोगों की मौत हो गई। उन्होंने बताया कि हिंसक झड़प में करीब दस लोग घायल भी हुए। उनमें से छह गंभीर रूप से घायल हैं और उन्हें अस्पताल में भर्ती कराया गया है। अधिकारी ने कहा, ‘‘सूचना मिलने पर पुलिस की एक टीम स्थिति को नियंत्रित करने के लिए घटनास्थल पर पहुंची। मृतकों के शव की पहचान कालिया भोई और सुरेंद्र भोई के रूप में की गई है। मृतक के शव को पोस्टमार्टम के लिए भेज दिया गया है।’’ ग्रामीणों ने बताया कि दोनों परिवारों के बीच जमीन को लेकर पुराना विवाद था। पुलिस ने बताया कि घटना की जांच चल रही है। आगे किसी भी अप्रिय घटना को रोकने के लिए इलाके में पर्याप्त पुलिस बल की तैनाती की गई है।